เอเชียกรีนลุยปั้นรายได้ปีนี้เกิน6พันล้าน
เอเชีย กรีน ติดเครื่องคลังสินค้าสมุทรสาครแล้ว หนุนรายได้ปีนี้เกิน 6,000 ล้านบาท
3 ม.ค. 2556

เอเชีย กรีน ติดเครื่องคลังสินค้าสมุทรสาครแล้ว หนุนรายได้ปีนี้เกิน 6,000 ล้านบาท 
นายพนม ควรสถาพร กรรมการผู้จัดการ บริษัท เอเชีย กรีน (AGE) เปิดเผยว่า บริษัทสามารถเปิดดำเนินการคลังสินค้าและโรงงานคัดแยกถ่านหิน ต.นาดี จ.สมุทรสาคร คาดว่าจะมียอดขายถ่านหินเฉลี่ย 4 หมื่นตันต่อเดือน และรองรับการผลิตเพื่อการคัดแยกเฉลี่ย 3 หมื่นตันต่อเดือน
“พื้นที่ดังกล่าวบริษัทมีฐานลูกค้ากว่า 100 ราย โดยกลุ่มลูกค้าหลักจะเป็นกลุ่มอุตสาหกรรมอาหารกว่า 50% จะส่งผลให้บริษัทมียอดขายรวมเพิ่มขึ้น” นายพนม กล่าว
AGE กลับมามีคลังสินค้าครบทั้ง 3 แห่งอีกครั้งที่ ต.นาดี จ.สมุทรสาคร ซึ่งกลุ่มลูกค้าจะอยู่ในย่านอุตสาห กรรมเขต จ.สมุทรปราการ สมุทรสาคร และเขตอุตสาหกรรมปริมณฑล 2.คลังสินค้าที่ อ.เขาย้อย จ.เพชรบุรี รองรับกลุ่มลูกค้าในเขตภาคใต้ และภาคตะวันตก ซึ่งคลังสินค้าทั้ง 2 แห่ง เป็นโรงงานคัดแยกและคลังเก็บสินค้า สำหรับที่ จ.พระนครศรีอยุธยา เป็นโครงการท่าเรือและคลังสินค้า รองรับลูกค้าภาคกลางตอนบน ภาคเหนือ และภาคตะวันออกเฉียงเหนือ 
นายพนม กล่าวว่า บริษัทประมาณรายได้ปีนี้ไว้ 6,000 ล้านบาท ซึ่งยังไม่รวมรายได้จาก ต.นาดี และยังคงเดินหน้าแผนขยายธุรกิจภายใต้คอนเซปต์ 5 ปี 4 โครงการ
โครงการแรก คือ ส่งออกถ่านหินไปขายยังต่างประเทศ ปัจจุบันได้ส่งไปขายที่ประเทศจีน และกำลังจะขยายตลาดไปอินเดีย 2.โครงการลดต้นทุนก่อสร้างท่าเรือและคลังสินค้าระบบปิด 3.การลงทุนในธุรกิจต้นน้ำ คือ เหมืองถ่านหิน และ 4.การลงทุนในธุรกิจปลายน้ำ โดยศึกษาโครงการลงทุนโรงไฟฟ้าถ่านหิน